Tømmermænd

Tømmermænd (veisalgia) beskriver den samlede mængde ubehagelige fysiologiske effekter efter et voldsomt indtag af nogle depressanter, specielt alkohol. De bedst kendte tegn på tømmermænd er hovedpine, kvalme, øget følsomhed overfor lys og lyd, udmattelse, dysfori og tørst.

Lavt blodsukker, dehydrering, ethanalrus og mangel på B12-vitamin er alle teoretiske grunde til tømmermændssymptomer. Tømmermænd kan vare op til tre dage efter alkohol sidst blev indtaget. Cirka 25-30% af de drikkende er modstandsdygtige overfor tømmermændssymptomerne. Nogle aspekter af tømmermænd kan ses som symptomer på akutte ætanolabstinenser, meget lig de længerevarende effekter af abstinenser ved alkoholisme.

Symptomer 
Alkoholtømmermænd forbindes med en række symptomer, som kan omfatte dehydrering, udmattelse, hovedpine, kvalme, opkast, diarré, svaghed, øget kropstemperatur, hypersalivation, koncentrationsbesvær, nervøsitet, irritabilitet, lys- og lydoverfølsomhed, dårlig motorik, søvnbesvær og mangel på dybdesyn. Mange væmmes ved tanken om, eller smagen af, alkohol, mens de har tømmermænd. Symptomerne varierer fra person til person og situation til situation og begynder oftest flere timer efter alkohol blev indtaget. I sjældne tilfælde kan en kombination af flere symptomer føre til indlæggelse på hospitalet.

Årsager 
Tømmermænd skyldes flere ting. Æthanol har en dehydrerende effekt ved at forårsage en øget urinproduktion (det er vanddrivende), hvilket giver hovedpine, tør mund og træthed. Dehydrering gør, at hjernen krymper en smule væk fra kraniet. Dette kan afhjælpes ved at drikke vand eller en oral elektrolyt-løsning efter indtagelse af alkohol. Alkohols effekt på mavens indre kan føre til kvalmen. På grund af den øgede produktion af NADH under æthanolens metabolisme af enzymerne alkoholdehydrogenase og aldehyddehydrogenase, overskydende NADH kan opbygge og sløve glukoneogenese i leveren, hvilket skaber hypoglykæmi.

En anden faktor, som bidrager til tømmermænd, er produkterne fra nedbrydelsen af æthanol via leverenzymerne. Æthanol omdannes til ethanal af enzymet alkoholdehydrogenase, og derefter fra ethanal til eddikesyre af enzymet aldehyddehydrogenase. Ethanal er mellem 10 og 30 gange giftigere end selve alkoholen, ligesom det er carcinogent og mutagent.

Disse to reaktioner kræver også omdannelsen af NAD+ til NADH. Med overskydende NADH drives laktatdehydrogenase-reaktionen til at producere laktat fra pyruvat (slutproduktet fra glykolyse) for at regenerere NAD+ og dermed bevare kroppens normale funktion. Det afleder pyruvat fra andre veje som glukoneogenese, hvilket lammer leverens evne til at producere glukose til væv, specielt til hjernen. Da glukose er hjernens primære energikilde, bidrager denne mangel på glukose til tømmermændssymptomer som træthed, svaghed, humørsvingninger og koncentrationsbesvær.

Helbredelse eller lindring 
Der findes flere råd for at lindre eftervirkningerne af den alkoholforgiftning, der er opstået i forbindelse med indtag af alkohol, hvoraf enkelte har en bedre dokumenteret virkning. Det er dog vigtigt at nævne, at der ikke findes en kur eller helbredelse af tømmermænd.

 Mineralvand  før man går i seng eller samtidig med alkoholindtagelsen.
 Smertestillende piller
 Kaffe
 Søvn
 Salt og sukker
 Kaste op (det har bedst virkning, inden man går i seng)
 
Lindringen handler om at genoprette salt/sukker-balancen, da alkohol mindsker kroppens evne til at binde og optage væske.
Derfor kan det have god effekt at spise virkelig salt lakrids og drikke sukkerholdigt vand, sodavand inden man går i seng.

Se også 
 Beruselse
 Rus

Fodnoter

Litteratur 
 Anne Marie Mygind, Tømmermænd – En guide, Politiken, 2003. .

Eksterne henvisninger 
 2004-06-28, raysahelian.com: Herbal supplement eases hangover symptoms Citat: "...An extract of the prickly pear, taken before drinking alcohol, appears to reduce some hangover symptoms, according to study findings released Monday...."
 Arch Intern Med. 2004;164:1334-1340: Effect of Opuntia ficus indica on Symptoms of the Alcohol Hangover

Fysiologi
Alkoholmisbrug